Rozhodnutie Komisie
z 19. januára 1993,
ktorým sa mení a dopĺňa rozhodnutie Rady 79/542/EHS ustanovujúce zoznam tretích krajín, z ktorých členské štáty povoľujú dovoz hovädzieho dobytka, ošípaných a koňovitých zvierat, čerstvého mäsa a mäsových výrobkov, a ktorým sa zrušujú rozhodnutia 89/15/EHS a 90/135/EHS
(93/100/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 72/462/EHS z 12. decembra 1972 o problémoch zdravotných a veterinárnych kontrol pri dovoze hovädzieho dobytka, oviec, kôz a ošípaných, čerstvého mäsa a mäsových výrobkov z tretích krajín [1], naposledy zmenenú a doplnenú nariadením Rady (EHS) č. 1601/92 [2], najmä na jej článok 3,
so zreteľom na smernicu Rady 86/469/EHS zo 16. septembra 1986 týkajúcu sa vyšetrovania zvierat a čerstvého mäsa na prítomnosť rezíduí [3], najmä na jej článok 7,
so zreteľom na smernicu Rady 88/146/EHS zo 7. marca 1988 zakazujúcu používanie určitých látok s hormonálnymi účinkami u hovädzieho dobytka [4], najmä na jej článok 6,
keďže rozhodnutím Rady 79/542/EHS [5], naposledy zmeneným a doplneným rozhodnutím Komisie 93/99/EHS [6], bol ustanovený zoznam tretích krajín, z ktorých členské štáty povoľujú dovoz hovädzieho dobytka a ošípaných, koňovitých zvierat, čerstvého mäsa a mäsových výrobkov;
keďže na základe rozhodnutia Komisie 89/15/EHS [7], naposledy zmeneného a doplneného rozhodnutím 91/487/EHS [8], členské štáty povoľujú dovoz živých zvierat a čerstvého mäsa z tretích krajín, ktoré poskytli záruky pokiaľ ide o vyšetrovanie prítomnosti rezíduí látok s hormonálnymi účinkami vo zvieratách a v čerstvom mäse;
keďže na základe rozhodnutia Komisie 90/135/EHS [9], naposledy zmeneného a doplneného rozhodnutím 91/486/EHS [10], sa zohľadňujú plány uvádzajúce záruky, ktoré ponúkajú určité tretie krajiny pokiaľ ide o vyšetrovanie prítomnosti rezíduí iných látok ako sú látky s hormonálnymi účinkami;
keďže v rámci vnútorného trhu je súčasťou voľného obehu živých zvierat a živočíšnych produktov organizácia veterinárnych kontrol pri dovoze z tretích krajín na mieste vstupu na územie spoločenstva;
keďže správne fungovanie tohto nového systému je založené na jednoduchosti oznamovania informácií a transparentnosti;
keďže kvôli dosiahnutiu tohto cieľa je potrebné kombinovať rôzne zoznamy tretích krajín, z ktorých členské štáty povoľujú dovoz živých zvierat a čerstvého mäsa, a uvádzať tretie krajiny v súlade s kódom Medzinárodnej organizácie pre normalizáciu (ISO kód);
keďže príslušné orgány určitých krajín poskytli záruky pokiaľ ide o používanie látok s hormonálnymi účinkami na účely výkrmu živých zvierat a tieto záruky sa musia zohľadniť;
keďže zákaz používania látok s hormonálnymi účinkami na účely výkrmu sa vzťahuje na živé zvieratá určené na zabitie; keďže nie je opodstatnené, aby sa tento zákaz vzťahoval na koňovité zvieratá určené na plemenný chov a produkciu a registrované kone pochádzajúce z krajín uvedených v zozname pre kategóriu koňovité zvieratá;
keďže je okrem toho potrebné zohľadniť regionalizáciu určitých tretích krajín ustanovenú v rozhodnutí Komisie 92/160/EHS [11], naposledy zmenenom a doplnenom rozhodnutím 92/161/EHS [12];
keďže je okrem toho potrebné zohľadniť dovoz oviec a kôz z tretích krajín;
keďže určité členské štáty dovážajú z Albánska živé ovce určené na okamžité zabitie a je potrebné povoliť ako dočasné opatrenie priamy dovoz týchto zvierat do príslušných členských štátov dovtedy, kým Komisia nevykoná veterinárnu misiu; keďže je potrebné ustanoviť pre tento dovoz lehotu 1. júla 1993;
keďže od príslušných orgánov Litvy a Ukrajiny boli prijaté určité záruky a je vhodné v prvom kroku pridať Litvu a Ukrajinu do zoznamu súvisiaceho s uvedením koňovitých zvierat do spoločenstva;
keďže členské štáty by nemali povoliť dovoz zvierat a živočíšnych produktov, na ktoré sa vzťahuje toto rozhodnutie, z tretej krajiny, pokiaľ tieto zvieratá a živočíšne produkty nespĺňajú požiadavky na zdravie zvierat pre dovozy z tejto krajiny;
keďže je potrebné primerane zmeniť a doplniť rozhodnutie 79/542/EHS a zrušiť rozhodnutia 89/15/EHS a 90/135/EHS;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Rozhodnutie 79/542/EHS sa mení a dopĺňa takto:
1. názov sa nahrádza takto:
"Rozhodnutie Rady 79/542/EHS z 21. decembra 1976 ustanovujúce zoznam tretích krajín, z ktorých členské štáty povoľujú dovoz hovädzieho dobytka, ošípaných, koňovitých zvierat, oviec a kôz, čerstvého mäsa a mäsových výrobkov"
;
2. v článku 1 sa odsek 3 písm. a) a b) nahrádza takto:
"3. Bez dopadu na rozhodnutie 92/160/EHS
a) členské štáty povolia dovoz koňovitých zvierat z tretích krajín alebo častí tretích krajín uvedených v časti 1 prílohy,
b) členské štáty povolia dočasný vstup do spoločenstva v prípade registrovaných koní z tretích krajín alebo častí tretích krajín uvedených v časti 2 prílohy alebo opakovaný vstup registrovaných koní, ktoré boli dočasne vyvezené do tretích krajín alebo častí tretích krajín uvedených v časti 2 prílohy;";
3. v článku 1 sa vkladá tento odsek 4:
"4. Členské štáty povolia dovoz živých zvierat, najmä zvierat koňovitých určených na zabitie, mäsa a mäsových výrobkov iba z tých tretích krajín alebo z častí tých tretích krajín, ktoré sú uvedené v zozname v časti 1 prílohy a vyhovujú zárukám týkajúcim sa rezíduí.";
4. príloha sa nahrádza prílohou k tomuto rozhodnutiu.
Článok 2
Rozhodnutia 89/15/EHS a 90/135/EHS sa zrušujú.
Článok 3
Toto rozhodnutie je adresované členským štátom.
V Bruseli 19. januára 1993